Intense kouefront op pad‘n Satelietfoto van die kouefront wat Saterdag uitgereik is. Foto: SA Weerdiens Die Suid-Afrikaanse weerdiens (SAWD) waarsku inwoners van die Wes-Kaap en dele van die Oos- en Noord-Kaap om hulle te staal vir ŉ intense kouefront wat vandag die provinsie tref. Die weerdiens het gesê plaaslike oorstromings en sneeu kan tot Maandag voorkom. Owerhede is op gereedheidsgrondslag geplaas. Die kouefront sal teen Dinsdag na die suidwestelike binneland van KwaZulu-Natal beweeg, met koue maksimum temperature van minder as 10 °C. Die kouefront word teen Dinsdag ook in Gauteng verwag. Snow Report SA het in ŉ verklaring op sy amptelike Facebook-blad gesê sneeu word teen Sondagaand op die meeste Kaapse berge verwag. “Ons kan dalk meer as 15 cm [sneeu] sien op die Hottentots-Holland-, Ceder-, Matroos- en Boland-bergreekse. Terselfdertyd word daar teen Maandagoggend sneeu verwag in die Noord-Kaap in Sutherland, Calvinia en Fraserburg – dit kan selfs tot Springbok strek,” lui die verklaring. Snow Report SA sê namate die kouefront ooswaarts beweeg, behoort die Oos-Kaap ook redelik sneeu te ontvang, veral in die Lady Grey- en Barkly-Oos-omgewings. “Teen Maandagmiddag behoort die kouefront sneeu na die meeste dele van Lesotho te bring en daar behoort sneeu op die piek van die Saniberg teen laat Maandagaand of vroeg Dinsdagoggend te val. Ons kan moontlik ook sneeu in KwaZulu-Natal sien met sneeuval wat voorspel word vir Underberg, Mooirivier, Rosetta en Impendle,” lui die verklaring. Luidens die verklaring sal daar ook landwyd uiters koue temperature heers. Daar word geen sneeu in die Vrystaat, Noordwes, Mpumalanga, Limpopo en Gauteng verwag nie. Snow Report SA het boere gemaan om die nodige voorsorgmaatreëls te tref veral met betrekking tot hul vee.